詠荆軻
作者：柳宗元
朝代：唐

paragraphs: 燕秦不兩立，太子已爲虞。
千金奉短計，匕首荆卿趨。
窮年徇所欲，兵勢且見屠。
微言激幽憤，怒目辭燕都。
朔風動易水，揮爵前長驅。
函首致宿怨，獻田開版圖。
炯然耀電光，掌握罔正夫。
造端何其銳，臨事竟趑趄。
長虹吐白日，倉卒反受誅。
按劒赫憑怒，風雷助號呼。
慈父斷子首，狂走無容軀。
夷城芟七族，臺觀皆焚汙。
始期憂患弭，卒動災禍樞。
秦皇本詐力，事與桓公殊。
奈何效曹子，實謂勇且愚。
世傳故多謬，太史徵無且。